ვიზოვიცე

ვიზოვიცე () — ქალაქი ჩეხეთის რესპუბლიკის ზლინის მხარეში. ვიზოვიცე ზლინის რაიონში მდებარეობს. ქალაქი ორი ადმინისტრაციული ნაწილისგან შედგება, თავად ქალაქ ვიზოვიცეს გარდა მის დაქვემდებარებაშია სოფელი ხრასტეშოვი. ვიზოვიცეს ცენტრს კულტურული ძეგლის სტატუსი აქვს. 

სახელწოდება 
ვიზოვიცეს სახელწოდება მამაკაცის სახელიდან მომდინარეობს. სახელი „ვიზი“ სლავური მამაკაცის სახელ „ვიდის“ ერთ-ერთი ვარიანტია, მოგვიანებით აქ ოდესღაც მცხოვრები ვიზის შესახებ ცნობები გაქრა, თუმცა სახელწოდება დღემდე შერჩა ქალაქს. 

გეოგრაფია
ვიზოვიცე ზლინიდან აღმოსავლეთით დაახლოებით 12 კილომეტრში მდებარეობს. ქალაქი ვიზოვიცეს მთიანეთშია გაშენებული. ვიზოვიცეს მუნიციპალურ ტერიტორიაზე მდებარე ყველაზე მაღალი წერტილის სიმაღლე 662 მეტრია ზღვის დონიდან. ქალაქს ჰკვეთს პატარა მდინარე ლუტონინკა.
ისტორია
მინი|მარცხნივ|ვიზოვიცეს ციხესიმაგრე
მინი|მარცხნივ|წმინდა ლავრენტის ეკლესია
ვიზოვიცე პირველად ისტორიულ წყაროებში 1261 წლის თარიღით ჩნდება, ამ პერიოდში ის ახლად დაარსებული სმილჰეიმის მონასტრის საკუთრება იყო. ჰუსიტური ომების დროს სოფელი ვიზოვიცე ძლიერ დაზარალდა და გაიძარცვა. 1483 წელს ვიზოვიცეს მამული კუნშტატელმა თავადებმა შეიძინეს. აქ არსებული ცისტერციანელთა მონასტერი 1485 წელს გაუქმდა. 
1567 წელს ვიზოვიცე რჟიჩანელმა დიდგვაროვანმა ზდენეკ კავკამ შეიძინა. გაუქმებული სმილჰეიმის მონასტრის ადგილზე მან ახალი რენესანსის არქიტექტურის სასახლე ააგო და ახალი სმილჰეიმი უწოდა. ვიზოვიცემ ქალაქის თვითმმართველი უფლებები 1570 წელს მიიღო. XVII საუკუნის მეორე ნახევარში აქაური მამულები გოლენთა გვარის ხელში გადავიდა. მცირე ხანში ვიზოვიცეს თურქები შემოესივნენ და გადაწვეს.
1749–1770 წლებში ვიზოვიცეს ავსტრიელი გრაფი ჰერმან ჰანიბალი ფლობდა. მან ახალი ბაროკოს სტილის ციხესიმაგრე ააგო. ციხესიმაგრის გარშემო კი ფრანგული და ინგლისური ბაღები გააშენა.

ეკონომიკა
ვიზოვიცეს ალკოჰოლური სასმელების წარმოების ხანგრძლივი ისტორია აქვს. ქალაქში არაყის სახდელი ქარხანა პირველად 1585 წელს აშენდა. ადგილობრივი კლიმატი ხილისთვის და განსაკუთრებით ქლიავისთვისაა ხელსაყრელი. XVIII საუკუნის შუა ხანებში აქ სლივოვიცეს წარმოება დაიწყო. რუდოლფ იელინეკმა სახდელი ქარხანა აქ 1882 წელს დააარსა. 

კულტურა
ვიზოვიცე ცნობილია თავისი როკ-ფესტივალით. ქალაქში 2023 წლიდან ყოველწლიურად იმართება ფესტივალი სახელად „Masters of Rock“, რომელიც ყველაზე დიდი ღია ცის ქვეშ ორგანიზებული როკ-ფესტივალია ჩეხეთში.

ღირსშესანიშნაობები
ქალაქის მთავარი ღირსშესანიშნაობა ვიზოვიცეს ციხეა. ის 1749–1770 წლებში მორავიელი არქიტექტორის ფრანტიშეკ ანტონინ გრიმის პროექტით აშენდა. თავისი არქიტექტურული ღირებულების გამო, ციხესიმაგრეს ჩეხეთის ეროვნული კულტურული ძეგლის სტატუსი აქვს. 1945 წლიდან ის სახელმწიფოს საკუთრებაა და ღიაა ვიზიტორთათვის. აღსანიშნავია წმინდა ლავრენტის ეკლესია, რომელიც ქალაქში XVIII საუკუნის ბოლოს აშენდა.
ცნობილი ადამიანები
ალოის ჰაბა (1893–1973) - კომპოზიტორი
იან გრაუბნერი (დაბ. 1948 წელს) - ოლომოუცის არქიეპარქიის არქიეპისკოპოსი
ბოლეკ პოლივკა (დაბ. 1949 წელს) - მსახიობი

რესურსები ინტერნეტში

სქოლიო

კატეგორია:ზლინის მხარის ქალაქები